Økonomi og næringsliv i Brunei
Store norske leksikon,Geografi,Verdens geografi,Asia,Bruneis geografi
Brunei er et rikt land med olje- og gassinntekter som basis. Brutto nasjonalprodukt (BNP) økte med 1,2 prosent i 2019. Brunei er på tiende plass over land med høyest BNP per innbygger. Av ASEAN-landene er det bare Singapore som har et høyere BNP per innbygger. Arbeidsledigheten utgjør 6,9 prosent (2017). Brunei rangerer som nummer 47 av 189 land på FNs globale levekårsindeks (2021). Av ASEAN-landene er det bare Singapore som har en høyere plassering på denne listen. Brunei har ikke inntektsskatt for landets statsborgere.
Industri Industrisektoren står for 56,6 prosent av landets BNP og sysselsetter 62,8 prosent av den yrkesaktive befolkningen. Industrien domineres av olje- og gassrelaterte næringer. Oljen ble oppdaget ved byen Seria i 1929. I 1963 ble det første gassfeltet funnet utenfor byen Kuala Beilit, og i 1972 ble det etablert et LNG-anlegg ved byen Lumut. Brunei har et oljeraffineri som dekker landets behov for raffinerte produkter. Det kinesiske selskapet Zhejiang Hengyi bygger et nytt oljeraffineri, som ventes å være i produksjon i løpet av 2019. Mesteparten av olje og gassen eksporteres til andre asiatiske land.Petroleumsutvinningen kontrolleres av Brunei Shell Petroleum (BSP), som den bruneiske staten eier i fellesskap med Royal Dutch Shell. Cirka en tredjedel er utenlandske kontraktsarbeidere som utfører det meste av de manuelle arbeidsoppgaver.Brunei er verdens 37. største produsent av gass og den 41. største produsent av olje. Gassproduksjonen ble redusert med 14,5 prosent fra 2006 til 2017, da den utgjorde 11,8 millioner kubikkmeter. De samlete gassreservene er anslått til 311,5 milliarder kubikkmeter. Landets oljeproduksjon falt med vel 50 prosent fra 2006 til 2017, da den utgjorde 6,2 millioner tonn. De samlete oljereservene er anslått til 150 millioner tonn.På basis av inntekter fra olje- og gassindustrien ble Brunei Investment Agency (BIA) etablert i 1983. BIA er en slags parallell til Statens pensjonsfond utland. Ifølge siste tilgjengelige rapport som er fra 2009, er BIAs kapital cirka USD 30 milliarder. Siden 1980-årene har Brunei forsøkt å bygge ut annen industriell virksomhet enn den knyttet til olje og gass. Med dette for øye tilbys utenlandske investorer store skattefordeler. Av spesiell betydning er produksjonen av tekstiler, sement og møbler. Landbruk og fiske 4,2 prosent av den yrkesaktive befolkningen er sysselsatt i landbruket og fiskeriene, som bidrar med 1,2 prosent til landets BNP.Kun litt over en prosent av landarealet er dyrket. De viktigste produktene er ris, grønnsaker, frukt, kyllinger, vannbøfler og geiter. Produksjon av rågummi, som tidligere var landets viktigste inntektskilde, er i dag av liten betydning. Det meste av Bruneis kjøttbehov ble produsert på en enorm kvegfarm i Australia, men siden 1999 kreves det at alt kjøtt skal være slaktet etter islamsk tradisjon (halal).Brunei har store potensielle tømmerressurser, men grunnet oljevelstanden har landet aldri trengt å sette i gang utvinning i særlig grad. Landet har derfor unngått nedhugging av regnskog slik som i andre deler av øya Borneo.Langs kysten og elvene ble det i 2017 fanget i alt 18 391 tonn fisk til en verdi av USD 16,7 millioner. Turisme Bruneis myndigheter profilerer seg som en destinasjon for økoturisme. I 2019 kom det 333 244 utenlandske turister til Brunei. De fleste turistene kom fra Malaysia, Kina, Filippinene, Indonesia og Singapore. Cruiseskip anløper havnen Muara, 16 kilometer nordøst for Bandar Seri Begawan. Utenrikshandel Petroleumsinntektene gir Brunei et stort overskudd på handelsbalansen med utlandet. Bruneis eksport utgjorde 7,83 milliarder amerikanske dollar i 2019, mens importen beløp seg til 6,81 milliarder amerikanske dollar. Landet hadde med dette et overskudd på 1,03 milliarder amerikanske dollar i handelsbalansen med utlandet.De fem viktigste eksportmarkedene er Japan (34 prosent), Australia (tolv prosent), Singapore (ti prosent), India og Malaysia (begge åtte prosent) og Thailand (sju prosent). Eksporten av olje og gass står for cirka 95 prosent av landets samlete eksport. Det viktigste markedet for petroleumsproduktene er Japan.De seks viktigste markedene for Bruneis import er Singapore (18 prosent), Kina (14 prosent), Malaysia (12 prosent), USA, Nigeria og De forente arabiske emirater (alle 5 prosent). De viktigste importvarene er maskiner, mekanisk og elektrisk utstyr, brensel, motorvogner, vanlige forbruksvarer og matvarer. Samferdsel Veinettet er relativt dårlig utbygd. I alt er det 2 976 kilometer veier, hvorav 2 559 kilometer med fast dekke. Et hovedveinett binder hovedstaden Bandar Seri Begawan sammen med byene Seria og Kuala Belait. Elvene Belait, Brunei og Tutong er de viktigste transportårene i mesteparten av innlandet. Totalt har landet 209 kilometer vannveier. Åtte km nord for hovedstaden er Bruneis internasjonale flyplass. En dypvannshavn ble åpnet i 1973 ved Muara. Les mer i Store norske leksikon Brunei Bandar Seri Begawan Bruneis geografi Eksterne lenker CIA World Factbook: Brunei The Brunei Shell Production World Bank Data: Brunei